ToekomsVenster: Het jy al nagedink oor jou erflating?(Foto: Elias Domsch/Unsplash) Ons reeks hierdie week het met die vraag “het jy al” te doen. Ons het Maandag en Dinsdag by twee kernmomente stil gestaan. Vandag is niks minder relevant en belangrik nie. Om iets na te laat vir jou kinders, familie of selfs ŉ verdienstelike saak is nie ongewoon nie. Ouers veral wil ietsie nalaat wat voorsiening maak vir die kleinkinders se universiteitsgelde, desnoods wat ŉ motor kan koop by sy of haar 21ste verjaardag, wat ook al die geval mag wees. Edele en eerlike voornemens. Daar is egter nie baie wat hierdie voorneme kan gestand doen nie. Die lewe het te duur geword en die lewensverwagting van mense het toegeneem. As jy enduit vir jouself kan voorsien, is jy inderdaad gelukkig. Daar is egter ŉ erflating wat nie materieel of finansieel is nie. Dit is die erflating van ŉ lewe wat van integriteit getuig het. Dit beteken nie ŉ foutlose en sondelose lewe nie want, niemand van ons is daartoe in staat nie. Dit beteken wel ŉ eerlike lewe. Eerlik met jouself, eerlik met ander en eerlik met God. Sonder pretensie en voorgee. ŉ Lewe wat roepingsbewus is, wat uitgevind het wat God se plan vir jou is en daarmee besig geraak het. Spore waarin ander kan trap en volg. Spore wat nie deur die wind weggewaai word nie. Dit is nooit te laat om met so ŉ erflating te begin nie. Dit neem net een eerlike besluit en die manmoedigheid om te doen wat gedoen moet word en te los wat moet agterbly. Mag die Here ons daarmee help!